Afsondering: Bystand ná vermoedelik onregmatige inhegtenisnemings(Foto: SA Polisie/Facebook) AfriForum het ’n regspan aangestel om twee slagoffers van vermoedelik onregmatige inhegtenisnemings, wat tydens die landwye afsonderingsperiode plaasgevind het, in hulle onderskeie sake by te staan. In die eerste voorval is ’n man met ’n geldige permit deur die SAPD afgetrek en op grond van ivoorverwante-oortredings in hegtenis geneem omdat hy ’n paar ou koedoehorings in sy voertuig se kattebak gehad het. In ’n ander voorval is ’n persoon in hegtenis geneem omdat hy sigarette in sy besit gehad het waarvoor hy nie ’n bewys van aankoop kon toon nie. “’n Groot aantal lede van die wetstoepassingsowerheid het tydens die afsonderingsperiode hul gebrek aan kennis rakende die heersende regulasies by verskeie geleenthede ten toon gestel,” sê Marnus Kamfer, AfriForum se regs-en-risikobestuurder vir gemeenskapsveiligheid, in ŉ verklaring. (Foto: SAPD/Facebook) “In baie gevalle is die polisielede bloot kwaadwillig en geniepsig. Ons het besluit om dié twee sake aan te pak onder meer met die doel om SAPD-lede en ander wetstoepassingsbeamptes te laat les opsê vir die onregmatige wyse waarop hulle burgers hanteer.” Die SAPD het op 19 Mei 2020 ’n dokument aan polisiestasies uitgereik wat sy lede opnuut verwittig het van wanneer inhegtenisnemings en geweld toegepas kan word, voeg Kamfer by. “Die dokument stel ook pertinent dat lede wat nie die regte prosedures volg nie, persoonlik verantwoordelik gehou sal word vir enige vergoeding wat die SAPD vir dié lede se wangedrag moet opdok. “Ons hoop om ’n presedent te skep wat wetstoepassingsbeamptes twee keer sal laat dink voordat hulle burgers boelie en magsmisbruik toepas.”